ไฟแนนเชียลไดเจสต์
BLAND กำไรกระฉูด 1,442 ล้าน
13 ก.พ. 2556

BLAND กำไรกระฉูด 1,442 ล้าน
บริษัท บางกอกแลนด์ (BLAND) เปิดเผยผลประกอบการงวดไตรมาส 3 สิ้นวันที่ 31 ธ.ค. 2555 มีกำไรสุทธิ 722 ล้านบาท พลิกจากงวดเดียวกันปีก่อนขาดทุนสุทธิ 267 ล้านบาท และรวมผลงาน 9 เดือนมีกำไรสุทธิทั้งสิ้น 1,442 ล้านบาท เทียบกับกำไรสุทธิ 548 ล้านบาท ซึ่งทำได้ในระยะเดียวกันปีก่อน ล่าสุดหุ้น BLAND ดีดตัวขึ้น 2.97% หรือ 0.06 บาท ปิดที่ 2.08 บาท 
ผู้ถือหุ้นใหญ่ BTC ทิ้งหุ้น 18%
บริษัท บางปะกง เทอร์มินอล (BTC) แจ้งการเปลี่ยนแปลงโครงสร้างการถือหุ้น เนื่องจากบริษัท วิทเลอร์ ผู้ถือหุ้นใหญ่จำนวน 122.1 ล้านหุ้น คิดเป็นสัดส่วน 18.49% ได้จำหน่ายหุ้นทั้งหมดดังกล่าวให้กับผู้ถือหุ้นรายย่อย จากข้อมูลการปิดสมุดทะเบียนผู้ถือหุ้น ณ วันที่ 11 ก.พ. 2556 
ทั้งนี้ การเปลี่ยนแปลงโครงสร้างการถือหุ้นดังกล่าวไม่ส่งผลกระทบต่อการบริหารจัดการและธุรกิจของบริษัทแต่อย่างใด 
IFEC แจกเงินปันผล 7 สต.
คณะกรรมการบริษัท อินเตอร์ ฟาร์อีสท์ วิศวการ (IFEC) มีมติอนุมัติการจ่ายเงินปันผลอีกหุ้นละ 0.07 บาท ให้กับผู้ถือหุ้นที่มีชื่อในทะเบียนวันที่ 4 มี.ค. 2556 กำหนดจ่ายเงินวันที่ 23 พ.ค. 2556 ทั้งนี้เป็นเงินปันผลจากงวดผลการดำเนินงานวันที่ 1 ต.ค.-31 ธ.ค. 2555 
บริษัทจ่ายเงินปันผลประจำ 2555 ในอัตราหุ้นละ 0.25 บาท ซึ่งบริษัทได้จ่ายระหว่างกาลไปแล้ว 3 ครั้ง ในอัตราหุ้นละ 0.10 บาท 0.03 บาท และ 0.05 บาท ตามลำดับ
112 บริษัทพบนักลงทุน
ตลาดหลักทรัพย์แห่งประเทศไทย เปิดเผยกิจกรรม Opportunity Day รอบผลประกอบการสิ้นสุดเดือน ธ.ค. 2555 มีบริษัทจดทะเบียนเข้าร่วมถึง 112 บริษัท มูลค่าหลักทรัพย์ตามราคาตลาด (มาร์เก็ตแคป) รวม 4.8 ล้านล้านบาท สูงสุดตั้งแต่เริ่มจัดกิจกรรมมา 
บริษัทที่เข้าร่วมครั้งนี้ เป็นบริษัทจดทะเบียนในตลาดหลักทรัพย์ (SET) 91 บริษัท และบริษัทในตลาดหลักทรัพย์ เอ็ม เอ ไอ (mai) 21 บริษัท ในรอบนี้มีบริษัทในกลุ่ม SET50 ให้ความสนใจเข้าร่วมกิจกรรมถึง 18 บริษัท และบริษัทที่เข้าจดทะเบียนใหม่ในปี 2555 รวม 9 บริษัท 
ผู้ลงทุนสามารถรับชมการถ่ายทอดสดผ่านเว็บไซต์ www.set.or.th เว็บไซต์หน่วยงานพันธมิตร สมาร์ตโฟน และทาง Application Oppday บน iPad เริ่มวันที่ 18 ก.พ.28 มี.ค. 2556 
PTL กำไรทรุด
บริษัท โพลีเพล็กซ์ (ประเทศไทย) หรือ PTL เปิดเผยผลการดำเนินงานงวดไตรมาส 3 สิ้นสุดวันที่ 31 ธ.ค. 2555 มีกำไรสุทธิเพียง 46 ล้านบาท เทียบกับระยะเดียวกันปีก่อนกำไรสุทธิ 260 ล้านบาท และรวม 9 เดือน กำไรสุทธิ 322 ล้านบาท ขณะที่ระยะเดียวกันปีก่อนกำไรสุทธิถึง 1,215 ล้านบาท